અત્યારે બોર્ડની પરીક્ષાઓનો સમય ચાલે છે ત્યારે મને વાંચતા તમામ વાલીઓને વિનંતી કરી દઉં કે આપના બાળકની અન્ય કોઈ બાળક સાથે ક્યારેય સરખામણી ન કરશો. બાજુવાળા ચંપકલાલનો ચંદુ નેવું ટકા લાવ્યો તો તમારો નંદુ પણ નેવું ટકા લાવે એવું શક્ય નથી. સાઢુભાઈની શિલા ૮૦ ટકા લાવી તો તમારી ઈલા પણ ૮૦ ટકા લાવે એવું અશક્ય છે. કારણ મર્સિડીઝ, ઓડી અને બીએમડબ્લ્યુ ત્રણેની એવરેજ સરખી હોય જ નહીં, કારણ કે ત્રણેનાં એન્જિન અલગ છે. ઘણીવાર ખૂબ ઓછી એવરેજ આપતી ગાડી સગવડ અને સલામતી માટે ખૂબ જ વિશ્વાસુ સાબિત થતી હોય છે. તેવી જ રીતે તમારું બાળક દસમા કે બારમામાં ઓછા ટકા લાવે અથવા નાપાસ થાય છતાં જીવનમાં ખૂબ આગળ વધી શકે છે. એ મોટું થઈને તમને ખૂબ પ્રેમ આપી શકે છે. કદાચ એટલો પ્રેમ ૯૦ ટકા લાવનાર ચંદુ કે ૮૦ ટકા લાવનાર શિલા પણ આપી શકવાની નથી.